钦定古今图书集成/明伦汇编/氏族典/第259卷 > 王珍国
## 钦定古今图书集成/明伦汇编/氏族典/第259卷 > 王珍国

按《梁书王珍国传》，“珍国字德重，沛国相人也。父广之，
齐世良将，官至车骑将军。珍国起家冠军行参军，累
迁虎贲中郎将、南谯太守，治有能名。永明中，为游击
将军，以父忧去职。建武末，魏军围司州，起珍国为辅
国将军。永泰元年，王敬则反，珍国率众拒之。敬则平，
迁宁朔将军、青冀二州刺史。义师起，东昏召珍国以”
众还京师，屯朱雀门，为王茂军所败。乃奉明镜献诚
于高祖，高祖断金以报之。时城中咸思从义，莫敢先
发，珍国勒兵入自云龙门，即东昏于内殿斩之。以功
授右卫将军，辞不拜。后因侍宴，帝问曰：“卿明镜尚存，
昔金何在？”珍国答曰：“黄金谨在臣肘，不敢失坠。”天监
九年，出为使持节、都督湘州诸军事，征还，为丹阳尹。
十四年卒，赠车骑将军，谥曰威。子僧度嗣。